SL Uradni list Evropske unije C 110/13

Obvestilo o veljavnih protidampinških ukrepih za uvoz kalijevega permanganata s poreklom iz Ljudske republike Kitajske

(2005/C 110/04)

Komisija je avgusta 2004 objavila obvestilo (1) („obvestilo“), s katerim je zainteresirane stranke obvestila o razvoju v industriji Skupnosti na področju kalijevega permanganata. Po objavi je bil ta razvoj preučen in sprejeti so bili naslednji sklepi.

A. POSTOPEK

1. Zadevni izdelek in obstoječi ukrepi

Zadevni izdelek je kalijev permanganat (s kemijsko formulo KMnO4) s poreklom iz Ljudske republike Kitajske („LRK“), navadno prijavljen pod oznako KN 2841 61 00. Ta oznaka KN je navedena samo v vednost.

Pri veljavnih ukrepih gre za dokončno protidampinško dajatev, uvedeno z Uredbo Sveta (ES) št. 299/2001 (2).

2. Področje uporabe obvestila

Z obvestilom so bile vse zainteresirane stranke pozvane k predložitvi pripomb glede domnevnih sprememb v industriji Skupnosti, zlasti glede prenehanja poslovanja edinega proizvajalca kalijevega permanganata in morebitnega obstoja vsaj še enega proizvajalca kalijevega permanganata v novih državah članicah Skupnosti.

Komisija je poslala kopijo obvestila organom oblasti LRK, proizvajalcem/izvoznikom v LRK, uvoznikom v Skupnosti in znanemu združenju proizvajalcev Skupnosti, da bi jim omogočila predložitev pripomb in informacij za pregled zgoraj omenjenega razvoja.

3. Vprašalniki

Vprašalniki so bili poslani dvema znanima proizvajalcema v Skupnosti. Druge zainteresirane stranke so bile pozvane, da se javijo Komisiji in ji v predpisanih rokih zagotovijo informacije glede obstoja industrije Skupnosti skupaj s podpornimi dokazi. Vse stranke so bile obveščene, da lahko nesodelovanje vodi k uporabi člena 18 osnovne uredbe in k ugotovitvam na podlagi razpoložljivih dejstev.

Komisija je prejela odgovore naslednjih zainteresiranih strank:

Proizvajalci Skupnosti:

— Carus Nalόn S.L., Oviedo., Španija,

— Spolek pro chemickou a hutní výrobu, a. s., Ústí nad Labem, Češka;

Proizvajalec izvoznik:

— Universal Chemicals & Industries Pvt. Ltd., Mumbai, Indija;

Uvozniki:

— Przedsiebiorstwo Przemyslowo Handlowe „STANDARD“ Sp. z o.o., Lublin., Poljska;

— DECA-CHIMIE S.A.., Lyon, Francija.

4. Obdobje pregleda

Pregled razvoja je trajal od 1. julija 2003 do 30. junija 2004 („OP“). Podatki so se zbirali od leta 2001 do konca OP za ugotovitev obstoja industrije Skupnosti kalijevega permanganata.

B. UGOTOVITVE

1. Proizvodnja v Španiji

Španska družba Carus Nalόn S.L („Carus“), edini proizvajalec kalijevega permanganata v času uvedbe trenutno veljavnih ukrepov, je sodelovala v tej preiskavi. To družbo je avgusta 2000 od Industrial Química del Nalón kupila ameriška družba Carus Chemical Company, ki prav tako izdeluje kalijev permanganat. Carus je obvestil Komisijo, da je proizvodnjo v Španiji začasno opustil in da namerava z njo nadaljevati. Vendar pa Carus ni navedel, kdaj natančno naj bi se proizvodnja nadaljevala. Navedel je, da bi bilo za tako nadaljevanje potrebno 6-mesečno pripravljalno obdobje. Družba je zahtevala, da jo je treba upoštevati kot proizvajalca Skupnosti. Kot dokaz namena skorajšnjega nadaljevanja proizvodnje je predložila informacije o režijskih stroških, nastalih z vzdrževanjem obrata za proizvodnjo kalijevega permanganata.

Šteje se, da lahko dejstvo, da so družbi med OP še naprej nastajali režijski stroški, pomeni, da je želela ohraniti proizvodne zmogljivosti za morebitno nadaljevanje proizvodnje, če bi se zanjo odločila v prihodnosti. Vendar je treba skleniti, da se družba brez proizvodnje med OP ne more šteti za proizvajalca Skupnosti.

2. Proizvodnja na Češkem

Edini še znani proizvajalec kalijevega permanganata v Skupnosti je Spolek pro chemickou a hutní výrobu, a. s. („Spolchemie“). Ta družba je med OP proizvedla znatno količino kalijevega permanganata (3), ki predstavlja 100 % proizvodnje Skupnosti. Ugotovljeno je bilo, da je bil obseg proizvodnje Spolchemie med OP večji kot proizvodnja Skupnosti med obdobjem preiskave, kar je v letu 2001 privedlo k uvedbi sedanjih ukrepov. Poleg tega je bila ta količina proizvodnje med OP večja od proizvodnje Skupnosti v koledarskem letu 2002, ki je bilo zadnje obdobje pred OP, ko je Carus še izdeloval kalijev permanganat.

Na podlagi zgoraj navedenega se Spolchemie šteje za edinega preostalega proizvajalca kalijevega manganata v Skupnosti.

3. Pripombe drugih zainteresiranih strank

En sodelujoči indijski proizvajalec in dva sodelujoča uvoznika so zagotovili dodatne informacije o položaju na trgu Skupnosti. Uvoznika sta izrazila pomisleke, da bi lahko trenutno veljavni ukrepi tudi ščitili proizvajalca kalijevega manganata iz ZDA, ki je kupil španske proizvodne zmogljivosti in nato opustil proizvodnjo v Španiji. Vendar niso navedli nobenih dokazil, na podlagi katerih Spolchemie ne bi smel veljati kot proizvajalec Skupnosti.

C. SKLEPI

Na podlagi zgoraj navedenega se sklene, da je treba Spolchemie šteti za edinega proizvajalca Skupnosti. Ta družba je izrazila svojo podporo veljavnim protidampinškim ukrepom. Zato se lahko šteje, da tvori industrijo Skupnosti.

Posledično je mogoče skleniti, da še obstaja industrija Skupnosti in da ni razloga za razveljavitev trenutno veljavnih ukrepov.

(1) UL C 209, 19.8.2004, str. 2.

(2) UL L 44, 15.2.2001, str. 4. Uredba, kakor je bila nazadnje spremenjena z Uredbo Sveta (ES) št. 152/2003 (UL L 25, 30.1.2003, str. 21).

(3) Zaradi zaupnosti prava številka ni navedena.